
A rövid ellátási láncok szerepének vizsgálata a budapesti termelői piacok oldaláról

Dolgozatomban a rövid ellátási láncok (REL), ezen belül elsősorban a termelői piacok elterjedtségét vizsgálom, kifejezetten a fővárosi termelői piacok oldaláról. Célom egy átfogó kép kialakítása a fogyasztók, a termelők és önkormányzatok megkérdezésével. További cél egy korábbi (2013) fogyasztói vásárlói szokásokat felmérő szondázás megismétlése, és az adatok összehasonlítása. A fogyasztókat online kérdőíven kérdeztem, az önkormányzati szereplőkkel és a termelőkkel strukturált interjú keretében beszélgettem személyesen.
A szakirodalom, a korábbi kutatások, valamint saját tapasztalataim alapján négy hipotézist állítottam fel:
H1: Az önkormányzatok felismerték a REL-ok fontosságát, környezetbarátabb szemléletét, ezért a termelői piacok támogatása folyamatosan biztosított.
H2: Nincs változás a 2013-as kutatáshoz képest, továbbra is a piaci vásárlásnál a személyes vevői-eladói kapcsolatokon alapuló bizalom is fontos attitűd tényező.
H3: A vásárlók csoportokra oszthatók, és lesznek, akik „rajonganak” a piacokért, és azok, akik elutasítják a piacon való vásárlást, és az ezeket befolyásoló tényezőket is le tudjuk határolni.
H4: A kistermelők elsődleges eladási helyszíne, így a legfontosabb bevételi forrása a termelői piac.
Legfontosabb megállapítások közé tartozik, hogy megváltozott tíz évvel ezelőttihez képest a vásárlók nagybevásárlási helyszínének preferenciája, a hipermarketeket leváltották a diszkontláncok. A piaci vásárlást elutasítók elsősorban a bankkártyás fizetés lehetőségének hiánya miatt vásárolnak máshol. A piaci és más REL-modellekben való vásárlás azonban népszerű manapság, és az elmúlt években többszörösére növekedtek ezek a lehetőségek. Önkormányzati oldalról az erőfeszítéseket és a közétkeztetési rövid ellátási láncok lehetőségeit elemzem. Lehetőségek már vannak a tavaly óta életbe lépett közétkeztetési rendelet változása miatt, teendő még sok van. Termelői oldalról egy fő megállapítás, hogy a kiválasztott termelők mind elsődlegesen a termelői piacos értékesítésre vannak berendezkedve, így a legtöbb bevételük is ebből az értékesítési formából származik.
Következtetéseim, hogy erősíteni kell az összefogást minden területen, például a gazdáknak közös szövetkezeti úton pályázni, érdekérvényesíteni, és értékesíteni. A szabályozások finomítása, könnyítése, illetve az adminisztrációs terhek könnyítése is fontos lenne. Fogyasztói oldalról hasznos lehet a sűrűbb felmérés, és a piacok modernizálása.



